壽柏峰
作者：陳普
朝代：宋

paragraphs: 愛道愛寶同縮蝸，福善一點如朝霞。
稽天利欲渺無路，不妨甪里留巔崖。
清虛淡素天所覷，百神萬物爭擁遮。
七十移桃自玄圃，八十意思猶未花。
含如抱粹不肯露，時對知己抽萌芽。
我亦一人年在弟，弱質自媿霜蒹葭。
逢人說項有何見，豈非氣味同一家。
啖柏茹芝分一葉，朝夕供兄粥與茶。
一任張良算出去，人生何惜老年華。